สังคมข่าวหุ้น
*ตลาดหลักทรัพย์ ปิดวานนี้ (29 มิ.ย.) ที่ระดับ 1,591.43 จุด เพิ่มขึ้น 12.26 จุด (+0.78%) มูลค่าการซื้อขาย 79,039.37 ล้านบาท ซึ่งการซื้อขายหุ้นวานนี้ดัชนีหุ้นไทยเคลื่อนไหวในแดนบวกตลอดทั้งวัน โดยดัชนีทำระดับสูงสุด 1,596.08 จุด และระดับต่ำสุด 1,579.44 จุด
29 มิ.ย. 2564

*ตลาดหลักทรัพย์ ปิดวานนี้ (29 มิ.ย.) ที่ระดับ 1,591.43 จุด เพิ่มขึ้น 12.26 จุด (+0.78%) มูลค่าการซื้อขาย 79,039.37 ล้านบาท ซึ่งการซื้อขายหุ้นวานนี้ดัชนีหุ้นไทยเคลื่อนไหวในแดนบวกตลอดทั้งวัน โดยดัชนีทำระดับสูงสุด 1,596.08 จุด และระดับต่ำสุด 1,579.44 จุด
*นักวิเคราะห์ฯ เผยตลาดหุ้นไทยวานนี้แกว่งบวกหลังตอบรับมาตรการคุมโควิดระบาดไปแล้ว ขณะที่บ่ายวานนี้ก็มีมาตรการกระตุ้นเศรษฐกิจ-ช่วยเหลือผู้ได้รับผลกระทบทั้งในส่วนผู้ประกอบการ และลูกจ้าง แม้เม็ดเงินช่วยเหลือจะไม่มากแต่ก็ทำให้ไม่แย่ไปมากนัก และเป็นการช่วยเหลือทั้งผู้ประกอบการ และลูกจ้าง อย่างไรก็ดี จำนวนผู้ติดเชื้อโควิดที่ยังสูง-การฉีดวัคซีนก็ล่าช้า ซึ่งเป็นปัจจัยถ่วงตลาดฯ ส่งผลให้วอลุ่มเทรดโดยรวมน้อยลง-เริ่มเห็นโมเมนตัมที่เล่นยากขึ้น ดังนั้น วันนี้ตลาดฯ คงจะแกว่งซึมในช่วงรอปัจจัยใหม่เข้ามา พร้อมให้แนวรับ 1,570 จุด ส่วนแนวต้าน 1,600 จุด
*นาทีนี้คงต้องยกให้หุ้นกลุ่มโรงพยาบาล ที่รับความคืบหน้าเรื่องวัคซีนหนุน โดย บล.เอเซีย พลัส ชี้ความคืบหน้าวัคซีนทางเลือก ประกาศราคา 1.7 พันบาทต่อโดส เบื้องต้นคาด 5 ล้านโดสแรกเข้ามาช่วงไตรมาส 4/2564–ม.ค. 2565 เป็นอัพไซด์ต่อกำไรกลุ่มโรงพยาบาล และจะช่วยหนุนการฟื้นตัว คงน้ำหนักลงทุนเท่าตลาด เลือก BDMS เป็นหุ้นเด่น และยังแนะนำเก็งกำไร BCH ได้อานิสงส์รายได้เสริมโควิดสูงเป็นลำดับต้นกลุ่ม หนุนกำไรไตรมาส 2-3/2564 เด่น
*ก็ถือได้ว่าเป็นข่าวดีอยู่พอสมควร ที่ ครม.อนุมัติมาตรการช่วยเหลือ-เยียวยาผู้ประกันตน-นายจ้าง-แรงงานนอกระบบ พื้นที่ 6 จังหวัด หลังรัฐสั่งปิด 1 เดือน หวังคุมการระบาดของโรคโควิด-19 คาดใช้วงเงิน 5,000 ล้านบาท จ่ายลูกจ้างเพิ่ม 2,000 บาทต่อราย ด้านนายจ้าง 3,000 บาทต่อราย ตามจำนวนลูกจ้างที่มี
*ธอส. ขานรับนโยบายรัฐมนตรีคลัง ขยายระยะเวลาช่วยเหลือลูกค้าเดิมใน 7 มาตรการ ที่ได้รับผลกระทบโควิด-19 ถึง ธ.ค. 2564 เริ่มเปิดแจ้งความประสงค์เข้าร่วม 6 มาตรการผ่านแอปฯ ได้ตั้งแต่ 1-29 ก.ค. 2564 ส่วนมาตรการที่ 12 ลงทะเบียนได้ที่ทุกสาขาทั่วประเทศ ตั้งแต่เดือนมิ.ย.-พ.ย. 2564
*วันนี้วันสุดท้ายแล้ว สำหรับการใช้สิทธิ์ “เราชนะ-ม.33” คลัง เร่งเตือนประชาชนที่มีสิทธิ์ใช้จ่ายก่อนโครงการสิ้นสุด 30 มิ.ย. 2564 โดยมีคนใช้จ่ายครบวงเงินแล้ว 26.2 ล้านคน จากจำนวนผู้ได้รับสิทธิ์ 33.2 ล้านคน
*มาต่อกันที่โครงการดี ๆ อีกหนึ่งโครงการ สำหรับ “คนละครึ่งเฟส 3″ ซึ่งพรุ่งนี้ (1 ก.ค.) จะเป็นวันแรกของการใช้สิทธิ์ โดยธนาคารกรุงไทย จำกัด (มหาชน) หรือ KTB จึงออกมาแนะนำขั้นตอนเตรียมความพร้อม ก่อนเริ่มใช้สิทธิโครงการ “คนละครึ่งเฟส 3” ที่จะเริ่มวันที่ 1 ก.ค.นี้ ทั้งดาวน์โหลดแอปฯ เป๋าตัง เพื่อเปิดใช้งาน G-Wallet ยืนยันตัวตน พร้อมให้ความยินยอมใช้ข้อมูลส่วนบุคคลพิสูจน์ตัวตน เพื่อเข้าร่วมโครงการ
*เป็นอีกหนึ่งบริษัทประกันที่ออกผลิตภัณฑ์ได้ตรงกระแสสุด ๆ สำหรับบริษัท กรุงเทพประกันภัย จำกัด (มหาชน) หรือ BKI จับกระแสพืชเศรษฐกิจตัวใหม่ ออกแผนประกันภัยพืชเศรษฐกิจกัญชากัญชง ให้ความคุ้มครองความเสียหายที่อาจเกิดขึ้นกับต้นกัญชากัญชง เบี้ยประกันภัย 4-25 บาทต่อต้น เริ่มเปิดขายเร็ว ๆ นี้